Over 5 millioner i husleje på fem år

Hjorthøjgård-koncernen var indtil i sidste uge ejet af i alt seks personer. Især Lars Andreasen, som tidligere var ene-ejer af Hjorthøjgård-opholdsstederne, har haft store indtægter på at eje opholdssteds-ejendommene ved siden af sin rolle som leder.

De sidste fem år har han som udlejer således fået omkring 5,5 millioner kroner ind i husleje fra de fire nordjyske opholdssteder, viser en gennemgang af opholdsstedernes regnskaber.

Han ejer personligt en af de ejendomme, som et af opholdsstederne lejer sig ind i. Derudover har han et ejendomsselskab, L.A. Ejendomsinvest, Klim, som ejer to andre ejendomme, som opholdsstederne lejer.

Læs også : Efter kritik af opholdssted: Direktør stopper øjeblikkeligt

Endelig har hans ejendomsselskab for nylig solgt en fjerde opholdssteds-ejendom til Hjorthøjgård-koncernen for 5,3 millioner kroner. Det var 2,15 millioner kroner mere, end hans ejendomsselskab købte den for i 2012.

- Hvis man får mulighed for at blive meget velhavende, set i befolkningens øjne, ved at drive sociale tilbud, så tror jeg de fleste politikere og folk synes, at der er noget galt, siger Per Nikolaj Bukh fra Aalborg Universitet.

Direktør stopper øjeblikkeligt

Efter DR’s historier er Lars Andreasen trådt tilbage som direktør i Hjorthøjgård, men i skrivende stund er han fortsat medejer af Hjorthøjgård.

Lars Andreasen har ikke stillet op til interview, men han skriver til DR, at lejevilkår i alle tilfælde er godkendt af kommune eller tilsyn.

- Det står Hjorthøjgårds bestyrelse frit for at bringe lejekontrakter til ophør i henhold til de vilkår der gælder, skriver han til DR.

Konstitueret direktør Søren Lynge-Stensgaard vil nu drøfte med den øvrige ledelse, om de kan købe den tidligere direktør ud.

- Det siger sig selv, at når direktøren træder ud af sin post, så sker der nogle ting på det ledelsesmæssige plan. Vi skal vurdere, om vi måske har mulighed for at gå ind og overtage de bygninger som Lars ejer, så de kan være i Hjorthøjgård-regi, siger Søren Lynge-Stensgaard.

Valuar blåstemplede samlet lejeniveau

Socialtilsyn Nord oplyser til DR, at tilsynet i 2014 bad Hjorthøjgård om at få en ejendomsmægler med viden om ejendomsvurdering – en valuar – til at komme med et bud på passende huslejer for ejendommene.

Læs også : Første interview med opholdssted: Set i bakspejlet ville alle vel have handlet anderledes

Valuarens bud på en passende husleje for de dengang tre nordjyske opholdssteder, var stort set identisk med den samlede husleje, som de tre opholdssteder betalte i forvejen. Det blev godkendt af Socialtilsynet.

Socialminister: Så længe det forgår på markedsvilkår er det ok

Socialdemokratiet vil nu tage sagen op med socialministeren.

- Det var ikke det, der var hensigten med vores lovgivning, da vi lavede den. Og så bliver jeg fundamentalt set skeptisk over for, hvad det er, der er hensigten med at drive de her bosteder. Altså er det pengene eller er det pædagogikken, siger partiets socialordfører Pernille Rosenkrantz-Theil til DR Nyheder.

Socialminister Mai Mercado (K) ser dog ikke umiddelbart noget problem i dobbeltrollen som både lejer og udlejer.

- Det har jeg ingen problemer med. Så længe det foregår på markedsvilkår, og der ikke er nogen der bliver favoriseret. I det øjeblik nogen bliver favoriseret, så tager jeg skarpt afstand fra det, siger Mai Mercado (K).

Hjorthøjgård: Prisen blev eksternt fastsat

Hjorthøjgårds konstituerede direktør, Søren Lynge-Stensgaard, understreger, at huslejen har været fastsat af en udefrakommende valuar.

- Det er store beløb, det kan vi godt være enige om, men han (Lars Andreasen, red.) har som udlejer én interesse og vi (de øvrige ejere af Hjorthøjgård, red.) har som lejere en anden interesse. For at lande på markedsværdien, har vi fået en ekstern valuar til at foretage vurderinger af de her bygninger. De har fastsat lejen og det er på markedsforhold, siger Søren Lynge-Stensgaard.